ITHOMO RĨA 8
Ngai Etĩkĩrĩtie Maũndũ Moru na Mĩnyamaro Nĩkĩ?
1. Maũndũ moru maambĩrĩirie atĩa?
Ũũru waambĩrĩirie thĩinĩ wa thĩ rĩrĩa Shaitani aaririe maheeni ma mbere. Kĩambĩrĩria-inĩ, Shaitani aarĩ mũraika mũkinyanĩru, no “ndaigana kwĩrũgamania na ũhoro-ũrĩa-wa-ma.” (Johana 8:44) Agĩkũria merirĩria ma kũheo ũthathaiya ũrĩa wagĩrĩire o Ngai wiki. Shaitani aaheenirie mũtumia wa mbere, Hawa, na akĩmũiguithia amwathĩkĩre handũ ha gwathĩkĩra Ngai. Adamu akĩnyitanĩra na Hawa kũremera Ngai. Itua rĩa Adamu rĩgĩtũma kũgĩe mĩnyamaro na gĩkuũ.—Thoma Kĩambĩrĩria 3:1-6, 19.
Rĩrĩa Shaitani aaheenirie Hawa aremere Ngai, nĩ kwambĩrĩria aambagĩrĩria ũremi kwerekera ũnene wa Ngai, kana kĩhooto Gĩake gĩa gwathana. Andũ aingĩ nĩ manyitanĩire na Shaitani kũrega Ngai arĩ Mwathani wao. Kwoguo, Shaitani nĩwe “mũnene wa gũkũ thĩ.”—Thoma Johana 14:30; 1 Johana 5:19.
2. Hihi ũũmbi wa Ngai waarĩ na wathe?
Wĩra wothe wa Ngai nĩ mũkinyanĩru. Araika na andũ arĩa Ngai ombire maarĩ na ũhoti wa gwathĩkĩra Ngai na njĩra nginyanĩru. (Gũcokerithia Maathani 32:4, 5) Ngai aatũmbire tũrĩ na wĩyathi wa gwĩthuurĩra gwĩka wega kana gwĩka ũũru. Wĩyathi ũcio nĩ ũtũhotithagia kuonania wendo witũ harĩ Ngai.—Thoma Jakubu 1:13-15; 1 Johana 5:3.
3. Ngai etĩkĩrĩtie mĩnyamaro nĩkĩ nginya ũmũthĩ?
Kwa ihinda iraya, Jehova nĩ akirĩrĩirie ũremi kwerekera ũnene wake. Nĩkĩ? Nĩguo andũ mone atĩ kũgeria kwĩyatha gũtingĩmaguna. (Kohelethu 7:29; 8:9) Ihinda rĩa mĩaka 6,000 ĩrĩa andũ makoretwo kuo, ũira nĩ wonekete wega. Anene a gũkũ thĩ nĩ maremetwo kũniina mbaara, wĩki-naĩ, wagi wa kĩhooto, o hamwe na mĩrimũ.—Thoma Jeremia 10:23; Thama 9:16.
Ngũrani na wathani wa andũ, wathani wa Ngai nĩ ũgunaga arĩa mawĩtĩkagĩra. (Isaia 48:17, 18) Ica ikuhĩ, Jehova nĩ arĩniina thirikari ciothe cia andũ. No arĩa tu mathuuraga gũthamakĩrũo nĩ Ngai magaatũũra thĩinĩ wa thĩ.—Isaia 11:9.—Thoma Danieli 2:44.
4. Ũkirĩrĩria wa Ngai ũtũheete mweke ũrĩkũ?
Shaitani oigire atĩ gũtirĩ mũndũ ũngĩtungatĩra Jehova o ũguo tũhũ. Hihi no ũhote kuonania atĩ Shaitani nĩ wa maheeni? No wonanie! Ũkirĩrĩria wa Ngai ũtũheaga mweke ithuothe tuonanie kana tũngĩenda wathani wa Ngai kana wa andũ. Tuonanagia itua riitũ kũgerera mũtũũrĩre witũ.—Thoma Ayubu 1:8-12; Thimo 27:11.
5. Tũngĩthuura Ngai atĩa atuĩke Mwathani witũ?
No tũthuure Ngai atuĩke Mwathani witũ tũngĩthingata na tũrũmĩrĩre ũthathaiya wa ma kũringana na Kiugo gĩake, Bibilia. (Johana 4:23) No tũrege Shaitani atuĩke mwathani witũ tũngĩĩthema maũndũ ma ũteti na mbaara, ta ũrĩa Jesu eekaga.—Thoma Johana 17:14.
Shaitani ahũthagĩra hinya wake kũgathĩrĩria mĩtugo ya waganu. Rĩrĩa twaregana na mĩtugo ta ĩyo, arata amwe na andũ a mbarĩ ciitũ no matũnyũrũrie kana matũkararie. (1 Petero 4:3, 4) Kwoguo no mũhaka tũtue itua. Hihi nĩ tũrĩnyitanagĩra na andũ arĩa mendete Ngai? Hihi nĩ tũrĩathĩkagĩra watho wake wa ũũgĩ na wa wendani? Tweka ũguo-rĩ, nĩ tũrĩonanagia atĩ Shaitani aaririe maheeni rĩrĩa oigire atĩ gũtirĩ mũndũ ũngĩathĩkĩra uuge wa Ngai.—Thoma 1 Akorintho 6:9, 10; 15:33.
Wendo wa Ngai harĩ andũ ũtũheaga ũmĩrĩru atĩ maũndũ moru na mĩnyamaro nĩ igaathira. Arĩa monanagia atĩ nĩ metĩkĩtie ũguo magaakenera muoyo tene na tene thĩinĩ wa thĩ.—Thoma Johana 3:16.
Wĩrute Makĩria
Bibilia Ĩrutanaga Atĩa Kũna?
Ngai Etĩkĩrĩtie Mĩnyamaro Nĩkĩ?
Andũ aingĩ meciragia atĩ Ngai nĩwe ũrehagĩre andũ mĩnyamaro. We ũgwĩciria atĩa? Wĩrute ũrĩa Ngai oigaga igũrũ rĩgiĩ kĩrĩa gĩtũmaga andũ manyamarĩke.
kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn